CELEX: 
Language: sl
Date: 2018-07-09 00:00:00
Title: DELEGIRANA UREDBA KOMISIJE (EU) …/… o spremembi Delegirane uredbe (EU) št. 639/2014 glede nekaterih določb o praksah zelene komponente, vzpostavljenih z Uredbo (EU) št. 1307/2013 Evropskega parlamenta in Sveta

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Neposredna plačila za zeleno komponento predstavljajo 30 % letnih zgornjih meja držav članic Unije, ki veljajo za neposredna plačila. Izvajajo se v obliki letnega plačila na upravičeni hektar, če kmetje spoštujejo tri preproste, posplošene, nepogodbene in letne ukrepe, ki ugodno vplivajo na podnebje in okolje. Te „standardne prakse zelene komponente“, opredeljene v Uredbi (EU) št. 1307/2013 (v nadaljnjem besedilu: osnovna uredba), so: površina z ekološkim pomenom, ki zajema 5 % orne površine, ter diverzifikacija kmetijskih rastlin in vzdrževanje trajnega travinja, vključno z varstvom okoljsko občutljivih površin s trajnim travinjem. V nekaterih primerih lahko kmetje kot alternativo standardnim praksam uporabljajo enakovredne prakse, ki so prav tako opredeljene v osnovni uredbi. Delegirana uredba Komisije (EU) št. 639/2014 (v nadaljnjem besedilu: delegirana uredba), ki je bila nazadnje spremenjena z Delegirano uredbo (EU) 2017/1155, določa in dopolnjuje nekatere tehnične parametre, opredelitve pojmov in metode v zvezi s praksami zelene komponente. 
            
            
               V ta akt je zajetih več sprememb določb o zeleni komponenti iz delegirane uredbe. Pri teh spremembah se je upoštevala nedavna sprememba določb o zeleni komponenti iz osnovne uredbe z Uredbo (EU) št. 2017/2393 (v nadaljnjem besedilu: uredba omnibus). 
            
            
               Ločeno se obravnava še en akt, ki zajema spremembe številnih drugih elementov, ki niso zelena komponenta, iz delegirane uredbe in izhajajo iz uredbe omnibus.
            
            
               2.POSVETOVANJA PRED SPREJETJEM AKTA
            
            
               Osnutek je bil državam članicam predložen na srečanjih strokovne skupine za neposredna plačila, ki sta potekali 14. decembra 2017 in 23. januarja 2018. Službe Komisije so pojasnile številne zadeve in odgovorile na vprašanja strokovnjakov. Osnutek je bil nato dopolnjen ob upoštevanju opažanj, ki so jih strokovnjaki predstavili na srečanjih ali predložili pisno. 
            
            
               Na srečanjih strokovne skupine so bili osnutki različic tega akta posredovani tudi Evropskemu parlamentu in Svetu.
            
            
               3.PRAVNI ELEMENTI DELEGIRANEGA AKTA
            
            
               Trajno travinje
            
            
               Člen 43(3) delegirane uredbe omenja morebitne spremembe površin, npr. spremembe za ekološko pridelavo, ko morajo države članice prilagoditi referenčno razmerje trajnega travinja, če ocenijo, da te razmere znatno vplivajo na razvoj razmerja. Uredba omnibus uvaja tri možnosti, kako lahko države članice prilagodijo obseg trajnega travinja, in sicer: z vključevanjem samo travinja, ki pet let ni bilo preorano; z vključevanjem površin, ki jih pokrivajo določene vrste, na primer grmičevje ali drevesa, ki so namenjene živalski krmi, pod pogojem, da travinje še vedno prevladuje; z vključevanjem zemljišč, ki se lahko uporabljajo za pašo, čeprav travinje ne prevladuje. Te možnosti bi lahko vplivale na obseg površin trajnega travinja, ki se štejejo kot referenčne, in s tem znatno vplivale na razmerje. Zato se predlaga vključitev teh posebnih primerov k primerom, navedenim v členu. 
            
            
               Člen 44(1) delegirane uredbe določa pravila za neobvezen (za države članice) sistem dovoljenj, da kmetje površine s trajnim travinjem spremenijo v površine za druge rabe. Trenutno vključuje pogoj, da se v primeru spremembe vzpostavi druga ustrezna površina trajnega travinja, ki bo od prvega dne opredeljena kot trajno travinje. Predlaga se razširitev te določbe, da se vključi tudi primer ponovne vzpostavitve trajnega travinja na isti parceli, če države članice uporabljajo merilo preoranja (glej zgoraj). 
            
            
               Površina z ekološkim pomenom
            
            
               Z uredbo omnibus so bile uvedene tri vrste površin z ekološkim pomenom poleg tistih, ki so že vzpostavljene. V uvodni izjavi 45 Uredbe (EU) št. 1307/2013 je izpostavljeno, kako pomembno je, da so površine z ekološkim pomenom dosledno vzpostavljene. Zato se predlaga pojasnitev odnosa med novimi vrstami površin z ekološkim pomenom in preostalimi v smislu pogojev ravnanja.
            
            
               Ena od novih vrst površin z ekološkim pomenom je zemljišče v prahi za medonosne rastline, za katero je bil določen višji utežni faktor od tistega za obstoječo vrsto površin z ekološkim pomenom za zemljišče v prahi. Predlaga se pojasnitev razlike med obema vrstama s spremembo člena 45(2) delegirane uredbe.
            
            
               Razlika med obema vrstama je v pokrovnosti z medonosnimi rastlinami. Ker je bilo zemljišče v prahi za medonosne rastline del zdaj ločene vrste zemljišča v prahi, se obstoječe zahteve ravnanja za zemljišče v prahi uporabljajo tudi v primeru zemljišča v prahi za medonosne rastline, zlasti v zvezi z zahtevo, da ni proizvodnje, minimalnim trajanjem, ki ga določijo države članice, in prepovedjo uporabe fitofarmacevtskih sredstev. Za odpravo dvomov, ki bi se lahko pojavili z uvedbo nove vrste zemljišča v prahi, ki vključuje sejanje rastlin na njem, in glede na cilj biotske raznovrstnosti površin z ekološkim pomenom se poleg tega predlaga pojasnitev, da v skladu z zahtevo, da ni proizvodnje, takšne površine ne bi smele vključevati površin pod posevki, ki se običajno obdelujejo za žetev.
            
            
               Za pojasnitev razlike med obema vrstama zemljišč v prahi in zagotovitev jasnosti za kmete glede sprejemljivega rastlinskega pokrova na zemljiščih v prahi za medonosne rastline se predlaga, da države članice vzpostavijo seznam vrst, ki se lahko sejejo na takšnem zemljišču v prahi. Prav tako se predlaga črtanje invazivnih tujerodnih vrst s tega seznama. Države članice bi morale imeti možnost, da se odločijo glede zadevnih dodatnih zahtev ravnanja, da bi čim bolj povečale koristi za biotsko raznovrstnost takšnih površin. Prav tako se predlaga pojasnitev, da sta neprevladujoča navzočnost vrst trave in uporaba panjev na zemljiščih v prahi za medonosne rastline dovoljeni, če ne vplivata na učinek biotske raznovrstnosti. 
            
            
               V členu 45 se doda nov odstavek 8a, s katerim se predlagajo pogoji ravnanja v zvezi s kemičnimi sredstvi za nove vrste površin z ekološkim pomenom, in sicer za površine s prstastim trstikovcem (Miscanthus) in površine z obraslo sklediščnico (Silphium perfoliatum), glede na cilj biotske raznovrstnosti površine z ekološkim pomenom. 
            
            
               Začetek veljavnosti in uporaba
            
         
         
            
               V členu 2 se predlaga razlikovanje med leti uporabe sprememb, uvedenih s to uredbo. Spremembe v zvezi s trajnim travinjem bi morale začeti veljati leta 2018, za spremembe v zvezi s površino z ekološkim pomenom pa se predlaga, da se odložijo in začnejo veljati leta 2019, ko se uvedejo nove zahteve, s čimer se nacionalnim organom in kmetom zagotovi dovolj časa za prilagoditev. 
            
            
            
               DELEGIRANA UREDBA KOMISIJE (EU) …/…
            
            
               z dne 9.7.2018
            
            
               o spremembi Delegirane uredbe (EU) št. 639/2014 glede nekaterih določb o praksah zelene komponente, vzpostavljenih z Uredbo (EU) št. 1307/2013 Evropskega parlamenta in Sveta
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) št. 1307/2013 Evropskega parlamenta in Sveta z dne 17. decembra 2013 o pravilih za neposredna plačila kmetom na podlagi shem podpore v okviru skupne kmetijske politike ter razveljavitvi Uredbe Sveta (ES) št. 637/2008 in Uredbe Sveta (ES) št. 73/2009
                  1
                ter zlasti členov 45(6)(b) in 46(9)(a) Uredbe,
            
            
               ob upoštevanju naslednjega:
            
            
               (1)Členi od 38 do 48 Delegirane uredbe Komisije (EU) št. 639/2014
                  2
                določajo pravila o dopolnitvi določb o praksah zelene komponente, vzpostavljenih z Uredbo (EU) št. 1307/2013. 
            
            
               (2)Uredba (EU) 2017/2393 Evropskega parlamenta in Sveta
                  3
                o spremembi več določb o praksah zelene komponente, vzpostavljenih z Uredbo (EU) št. 1307/2013, je začela veljati 30. decembra 2017. Spremembe v zvezi s praksami zelene komponente veljajo od 1. januarja 2018. Za pojasnitev in zagotovitev skladnosti zadevnih obveznosti izvajalcev je zaradi teh sprememb treba prilagoditi nekatere določbe Delegirane uredbe (EU) št. 639/2014. 
            
            
               (3)Kadar se države članice odločijo, da se pokrovnost tal, ki najmanj pet let niso bila preorana, s travo šteje za trajno travinje v skladu s točko (a) tretjega pododstavka člena 4(2) Uredbe (EU) št. 1307/2013, kakor je bila spremenjena z Uredbo (EU) 2017/2393, ali kadar se odločijo, da lahko površina trajnega travinja vključuje druge vrste, na primer nekatero grmičevje ali drevesa, v skladu s točko (b) navedenega pododstavka, ali kadar se odločijo, da se nekatera zemljišča, ki se lahko uporabljajo za pašo, štejejo za trajno travinje v skladu s točko (c) navedenega pododstavka, bi morale po potrebi prilagoditi svoje referenčno razmerje, da se upoštevajo možni znatni vplivi uporabe teh odločitev na navedeno razmerje. 
            
            
               (4)Po uvedbi možnosti, da se države članice lahko odločijo, da se pokrovnost tal, ki najmanj pet let niso bila preorana, s travo šteje za trajno travinje, v točki (a) tretjega pododstavka člena 4(2) Uredbe (EU) št. 1307/2013, kakor je bila spremenjena z Uredbo (EU) 2017/2393, površina morda ne bo več opredeljena kot trajno travinje ne samo zaradi njene pretvorbe v površino s kmetijskimi rastlinami, pač pa tudi zaradi oranja. Odstavek 1 člena 44 Delegirane uredbe (EU) št. 639/2014 bi bilo treba prilagoditi, da se upošteva ta nova možnost.  
            
            
               (5)V členu 3(9)(b)(i) Uredbe (EU) 2017/2393 so uvedene tri nove vrste površin z ekološkim pomenom, s čimer se je trenutni seznam razširil na površine s prstastim trstikovcem (Miscanthus), površine z obraslo sklediščnico (Silphium perfoliatum) in zemljišča v prahi za medonosne rastline (vrste, ki imajo veliko cvetnega prahu in nektarja). V uvodni izjavi 45 Uredbe (EU) št. 1307/2013 je izpostavljeno, kako pomembno je, da so površine z ekološkim pomenom dosledno vzpostavljene. Zato je treba pojasniti razmerje med novo uvedenimi vrstami površin z ekološkim pomenom in že obstoječimi.
            
            
               (6)Prvič, ker so bile površine z „zemljišči v prahi za medonosne rastline“ del vrste površin z ekološkim pomenom „zemljišča v prahi“, bi bilo treba za slednje še naprej uporabljati obstoječe zahteve ravnanja. Zlasti bi se v zvezi z „zemljišči v prahi za medonosne rastline“ morali uporabljati tudi prepoved kmetijske proizvodnje, minimalno trajanje, ki ga določijo države članice, in prepoved uporabe fitofarmacevtskih sredstev, določeni za „zemljišča v prahi“, tudi če je na površinah v okviru te nove površine z ekološkim pomenom dovoljeno sejanje medonosnih rastlin. 
            
            
               (7)Poleg tega bi bilo za odpravo dvomov, ki bi se lahko pojavili z uvedbo nove vrste površine z ekološkim pomenom, in obravnavo tveganj, da se kmetijske rastline, običajno namenjene za proizvodnjo, posejejo na teh površinah, ter glede na cilj biotske raznovrstnosti površine z ekološkim pomenom treba pojasniti, da v skladu z zahtevo, da ni proizvodnje, takšne površine ne bi smele vključevati površin pod posevki, ki se običajno obdelujejo za žetev.
            
            
               (8)Ker pa Priloga X k Uredbi (EU) št. 1307/2013, kakor je bila spremenjena z Uredbo (EU) 2017/2393, dodeljuje višji utežni faktor za novo površino z ekološkim pomenom „v prahi za medonosne rastline“ iz člena 46(2)(m) Uredbe (EU) št. 1307/2013 kot za „zemljišče v prahi“ iz člena 46(2)(a) navedene uredbe, bi bilo treba pojasniti razliko med obema vrstama površin z ekološkim pomenom. Zlasti bi bilo treba za zagotovitev pravne varnosti za kmete v zvezi z vrstami, za katere se šteje, da imajo veliko cvetnega prahu in nektarja ter so zato „medonosne rastline“, za namene točke (m) prvega pododstavka člena 46(2) Uredbe (EU) št. 1307/2013 vzpostaviti seznam takšnih vrst. Ob upoštevanju različnih agronomskih razmer in vrst v Uniji bi bilo treba izbiro ustreznih vrst prepustiti državam članicam. Vendar se na teh površinah ne bi smele uporabljati invazivne tujerodne vrste v smislu Uredbe (ES) št. 1143/2014 Evropskega parlamenta in Sveta
                  4
               , ker pomenijo tveganje za domačo biotsko raznovrstnost, med drugim z oviranjem interakcij med avtohtonimi rastlinami in opraševalci.
            
            
               (9)Poleg tega bi bilo treba za čim večje povečanje koristi za biotsko raznovrstnost takšnih površin državam članicam dovoliti, da se odločijo glede morebitnih zadevnih dodatnih zahtev ravnanja, kot so mešanice vrst. Nazadnje bi bilo treba dovoliti panje, ker navzočnost neprevladujočih vrst trave in uporaba panjev ne vplivata na učinek biotske raznovrstnosti zemljišč v prahi za medonosne rastline. 
            
            
               (10)Za zaščito in izboljšanje biotske raznovrstnosti v skladu s cilji „zelene komponente“ bi bilo treba določiti zahteve ravnanja v zvezi z uporabo kemičnih sredstev (mineralnih gnojil in fitofarmacevtskih sredstev) za novo vzpostavljene površine z ekološkim pomenom, in sicer za površine s prstastim trstikovcem (Miscanthus) in površine z obraslo sklediščnico (Silphium perfoliatum). Zlasti bi bilo treba prepovedati uporabo fitofarmacevtskih sredstev na teh površinah glede na njihov relativno bolj škodljiv vpliv na biotsko raznovrstnost oziroma jih dovoliti samo v prvem letu kot pomoč pri vzpostavitvi teh površin. Delegirano uredbo (EU) št. 639/2014 bi bilo zato treba ustrezno spremeniti.
            
            
               (11)Ta uredba bi se morala uporabljati za vloge za pomoč za koledarska leta od 1. januarja 2018. Glede na čas, ki ga potrebujejo nacionalni organi in kmetje za prilagoditev na zahteve iz te uredbe v zvezi s površinami z ekološkim pomenom, pa bi se morale zadevne spremembe uporabljati samo za vloge za pomoč za koledarska leta od 1. januarja 2019 –  
            
         
         
            
               SPREJELA NASLEDNJO UREDBO:
            
            
               Člen 1
            
            
               Sprememba Delegirane uredbe (EU) št. 639/2014
            
            
               Delegirana uredba (EU) št. 639/2014 se spremeni:
            
            
               (1)v členu 43 se odstavek 3 nadomesti z naslednjim:
            
            
               „3. Države članice prilagodijo referenčno razmerje, če ocenijo, da obstaja znaten vpliv na razvoj razmerja, in sicer zlasti zaradi spremembe površine za ekološko pridelavo, spremembe populacije, ki sodeluje v shemi za male kmete, ali kadar država članica sprejme odločitev v skladu s točko (a), (b) ali (c) tretjega pododstavka člena 4(2) Uredbe (EU) št. 1307/2013. V takšnih primerih države članice Komisijo nemudoma obvestijo o prilagoditvi in utemeljitvi za to prilagoditev.“;
            
            
               (2)v členu 44 se odstavek 1 nadomesti z naslednjim:
            
            
               „1. Države članice lahko določijo posamično obveznost kmetov, da površin s trajnim travinjem ne spremenijo brez predhodnega posamičnega dovoljenja, vključno z oranjem, kadar uporabijo točko (a) tretjega pododstavka člena 4(2) Uredbe (EU) št. 1307/2013. Kmetje so o navedeni obveznosti nemudoma obveščeni, v vsakem primeru pa pred 15. novembrom leta, v katerem je zadevna država članica predpisala navedeno obveznost. Navedena obveznost veja le za kmete, ki morajo upoštevati obveznosti iz poglavja 3 naslova III Uredbe (EU) št. 1307/2013 glede površin s trajnim travinjem, za katere ne velja člen 45(1) Uredbe (EU) št. 1307/2013.
            
            
               Izdaja dovoljenja je lahko odvisna od uporabe objektivnih in nediskriminatornih meril, vključno z okoljskimi. Kadar za takšno dovoljenje iz prvega pododstavka velja pogoj, da je treba drugo površino z ustreznim številom hektarov vzpostaviti kot trajno travinje, ali, kadar država članica uporabi točko (a) tretjega pododstavka člena 4(2) Uredbe (EU) št. 1307/2013, pogoj, da je druga ali ista površina vzpostavljena kot trajno travinje, se takšna površina z odstopanjem od člena 4(1)(h) Uredbe (EU) št. 1307/2013 šteje kot trajno travinje od prvega dne spremembe, vključno z oranjem. Takšne površine se uporabljajo za gojenje trave ali drugih zelenih krmnih rastlin za obdobje vsaj pet zaporednih let od datuma spremembe, vključno z oranjem. Takšne površine pa se za gojenje trave ali drugih zelenih krmnih rastlin uporabljajo tudi, če država članica tako odloči, kadar kmetje spremenijo površine, ki so se že uporabljale za gojenje trave ali drugih zelenih krmnih rastlin, v površine s trajnim travinjem, za preostalo število let do dopolnjenih pet zaporednih let.“;
            
            
               (3)člen 45 se spremeni:
            
            
               (a)odstavek 2 se nadomesti z naslednjim:
            
            
               „2. Na zemljišču v prahi in zemljišču v prahi za medonosne rastline (vrste, ki imajo veliko cvetnega prahu in nektarja) ni kmetijske proizvodnje. Države članice določijo obdobje, v katerem mora biti zemljišče v zadevnem koledarskem letu zemljišče v prahi. To obdobje ni krajše od šestih mesecev. V zvezi s površinami z zemljišči v prahi za medonosne rastline države članice določijo seznam vrst z veliko cvetnega prahu in nektarja, ki se uporabijo. Invazivne tujerodne rastlinske vrste v smislu člena 3(2) Uredbe (EU) št. 1143/2014 Evropskega parlamenta in Sveta(*) ne smejo biti vključene na seznam. Takšne površine ne vključujejo površin pod posevki, ki se običajno posejejo za žetev. Države članice lahko vzpostavijo dodatne zahteve. Takšne površine lahko vključujejo zelnate vrste, pod pogojem, da še vedno prevladujejo medonosne kmetijske rastline. Brez poseganja v zahtevo iz odstavka 10a, da ni proizvodnje, so na površinah z zemljiščem v prahi za medonosne rastline (vrste, ki imajo veliko cvetnega prahu in nektarja) lahko panji. 
            
            
               Z odstopanjem od člena 4(1)(h) Uredbe (EU) št. 1307/2013 zemljišča v prahi in zemljišča v prahi za medonosne rastline (vrste, ki imajo veliko cvetnega prahu in nektarja) zaradi izpolnitve zahteve po površini z ekološkim pomenom več kot pet let ostanejo orna zemljišča.
            
            
               (*)
                     Uredba (EU) št. 1143/2014 Evropskega parlamenta in Sveta z dne 22. oktobra 2014 o preprečevanju in obvladovanju vnosa in širjenja invazivnih tujerodnih vrst (UL L 317, 4.11.2014, str. 35).“;
            
            
               (b)vstavi se naslednji odstavek 8a:
            
            
               „8a. Na površinah s prstastim trstikovcem (Miscanthus) in površinah z obraslo sklediščnico (Silphium perfoliatum) države članice prepovejo uporabo fitofarmacevtskih sredstev, razen v prvem letu, ko kmet poseje obe vrsti. Države članice prepovejo uporabo mineralnih gnojil ali določijo zahteve v zvezi z njimi na teh površinah ob upoštevanju cilja površin z ekološkim pomenom, zlasti za zaščito in izboljšanje biotske raznovrstnosti.“.
            
            
               Člen 2
            
            
               Začetek veljavnosti in uporaba
            
            
               Ta uredba začne veljati tretji dan po objavi v Uradnem listu Evropske unije.
            
            
               Uporablja se za vloge za pomoč za koledarska leta od 1. januarja 2018.
            
         
         
            
               Točka 3 člena 1 se uporablja za vloge za pomoč za koledarska leta od 1. januarja 2019.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 9.7.2018
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  
                        UL L 347, 20.12.2013, str. 608.
               
               
                  
                     (2)
                  
                        Delegirana uredba Komisije (EU) št. 639/2014 z dne 11. marca 2014 o dopolnitvi Uredbe (EU) št. 1307/2013 Evropskega parlamenta in Sveta o vzpostavitvi pravil za neposredna plačila kmetom v podpornih shemah v okviru skupne kmetijske politike ter o spremembi Priloge X k navedeni uredbi (UL L 181, 20.6.2014, str. 1).
               
               
                  
                     (3)
                  
                        Uredba (EU) 2017/2393 Evropskega parlamenta in Sveta z dne 13. decembra 2017 o spremembi uredb (EU) št. 1305/2013 o podpori za razvoj podeželja iz Evropskega kmetijskega sklada za razvoj podeželja (EKSRP), (EU) št. 1306/2013 o financiranju, upravljanju in spremljanju skupne kmetijske politike, (EU) št. 1307/2013 o pravilih za neposredna plačila kmetom na podlagi shem podpore v okviru skupne kmetijske politike, (EU) št. 1308/2013 o vzpostavitvi skupne ureditve trgov kmetijskih proizvodov in (EU) št. 652/2014 o določbah za upravljanje odhodkov v zvezi s prehransko verigo, zdravjem in dobrobitjo živali ter v zvezi z zdravjem rastlin in rastlinskim razmnoževalnim materialom (UL L 350, 29.12.2017, str. 15).
               
               
                  
                     (4)
                  
                        Uredba (EU) št. 1143/2014 Evropskega parlamenta in Sveta z dne 22. oktobra 2014 o preprečevanju in obvladovanju vnosa in širjenja invazivnih tujerodnih vrst (UL L 317, 4.11.2014, str. 35).